Ter wille van die jeug het dit tyd geword om vertroue te vernuwe – Flip Buys - Solidariteit WêreldSolidariteit Wêreld
Tuis › Mediaverklarings › Ter wille van die jeug het dit tyd geword om vertroue te vernuwe – Flip Buys
Woensdag | 16 Mei | 2018
Flip Buys, voorsitter van die Solidariteit Beweging het vandag by die vakbond Solidariteit se jaarlikse kongres tydens sy toespraak gesê dat dit nou tyd geword het dat vertroue weer in Suid Afrika ingeboesem moet word. Hierdie fokus was veral van pas met Solidariteit wat sy nuwe jeuginisiatief by dié kongres bekendgestel het: Solidariteit Jeug.
Volgens Buys moet ons praat oor 'n toekoms vir die jeug. Maar dan moet ons seker maak dat die toekoms nie net 'n voortsetting van die huidige toestand van die land is nie.
"My boodskap vandag is dat dit tyd geword het dat wedersydse vertroue hernuwe word, omdat ons land tans gekenmerk word deur groeiende wantroue, toenemende teleurstelling en 'n stygende woede oor alles wat verkeerd gaan. Daar moet verandering kom, want Suid-Afrika is nie nou op 'n goeie plek nie," het Buys gesê.
Volgens Buys is die sleutel om dit te bereik daarin opgesluit dat ons moet fokus op dit waaroor ons saamstem, en deur te sorg dat die dinge waaroor ons in die land verskil, ons nie so hoef te verdeel dat ons mekaar al meer begin wantrou en beveg nie. "Ons wil graag hê die land moet suksesvol wees, want ons en ons kinders bly ook hier. Ons wil graag help om die land suksesvol te maak, maar dan moet ons nie uitgesluit of uitgeskuif of geteiken word nie," het Buys gesê.
"Ons veg nie vir 'n beter verlede nie, ons klou nie aan onregmatige voorregte vas nie, maar ons as gemeenskap wil deel van die toekoms wees. Ons jongmense verdien beter," het Buys afgesluit.